정조 21년
丁巳二月二十九日辰時上御誠正閣禮房承旨率入格儒生都承旨慶尙監司京畿監司同爲入侍時行都承旨徐邁修行左承旨李益運假注書金履載記事官金景煥記注官金良倜慶尙監司李亨元京畿監司李冕膺進士姜彝天李興慶幼學金魯瞻金濟民進士李審度金鐮進士金啓溫尹行澈金碩鉉朴長鉉李志淵生員徐有望幼學鄭翼邦朴慶著朴龍海權喆方致矩金世忠朴思彦李日葬李學蔡金尙蘭桂馨茂金德潤李長燁文基豐天命翊鄭忠翰以次進伏訖上曰製述入格儒生以次進前可也益運曰到記居首儒生金啓河人日製居首儒生金明淳未能待令矣上曰何故不爲待令乎益運曰明淳則有實病不得入來啓河則昨日自場中出去而適有家中不潔之事故不敢入來而待令於闕外云矣上曰然則之次儒生以下進前可也啓溫等以次進前各奏姓名上敎啓溫曰每念爾先故爾須努力做工登科繼武也昨日試券中長句以奉而周旋敬爲民主屬對豈不欠精乎次至濟民上曰誰之孫也濟民曰故相臣金宇杭之玄孫矣上曰汝之近族有仕宦者乎濟民曰無顯仕者而咸悅縣監金濟萬於臣爲八寸兄矣上曰異姓近族誰也濟民曰江華經歷李英裕爲異姓六寸矣次至審度上曰誰之子孫乎審度曰故參判李碩載之子矣上曰殿講居首直赴人注書出呼新來給分以下人勿爲進前而退出應參賞格人竝頒賞出送可也上命書傳敎曰大臣備局堂上引見賤臣承命出傳與右承旨申耆事變假注書崔仁簡左議政蔡濟恭行上護軍金文淳金持默行禮曹判書閔鍾顯吏曹判書李秉鼎刑曹判書李在學行護軍徐有大開城留守趙鎭寬行護軍李漢豐副提調南公轍校理金熙采偕入進伏訖濟恭曰春日猶寒聖體若何上曰一樣矣濟恭曰王大妃殿氣候何如上曰一樣矣濟恭曰惠慶宮氣候何如上曰一樣矣濟恭曰元子宮諸節亦一向萬安乎上曰好在矣濟恭曰開講之期漸近臣民慶忭大小惟均竊不勝顒企之忱矣上曰姑未定日字而亦未知師傅之能趁期上來否也濟恭曰今番至遣承旨豈有不來之理乎上曰次對之連爲頉稟不已過乎濟恭曰近失任國事之大臣實公私之不幸如臣者少不踰人老尤無可言者無日不病精神全耗朝紙所出漫不記其何事甚至於朝臣職品之高下亦多不識雖幸聖朝無一事不分東西不知首尾者尙可以大臣自居而進參於次對乎朝者備郞傳命而適無疾病委頓且忝壇享獻官今日將出齋宿齋宿則進去而次對則不參有所未安不得不趨造又有區區所懷欲一陳奏者卽枚卜事也顧今枚卜爲朝政之急先務而謹稽祖宗朝故事亦有不待禮葬之月而枚卜新相之時矣上曰大臣任重故故例或然矣到今筋力之事難以責卿豈不知枚卜新相之爲急而擇相不得不難愼眞所謂吾之相未定矣今日引見蓋以日前李判府箚陳節目事雖以豈可强令行之賜批而不可不有指一決定者故耳至於置相從當更爲引見而議之一兩日差遲庸何妨乎上曰侯邦之享祀天子卽無於禮而義起者也獻官之必以首相首相有故然後及於左右相所以重其事原任之爲獻官亦罕其例則至於宗親儀賓不免苟簡然而卿則耆老也自晨祼至望燎五次升降於九級之陛豈不難乎濟恭曰臣於壇享誠豈歇後況體聖心之憧憧豈敢不盡心力而爲之乎上曰卿言雖如此筋力之所不逮豈可强乎到今以獻官之乏人欲爲親享則有妨國體且旣親享而無東西班大臣則不成朝儀其爲苟簡一也第念壇享之攝行無異上國之銜命推以使价之例則宗親儀賓亦無不可爲之義今番獻官則將以預差陞實卿則勿出齋宿可也仍敎益運曰壇享獻官以預差陞實事分付吏曹可也上曰次對爲之濟恭曰臣於華城實戶節目有可以仰達者矣城池旣已完役則民戶之實其中卽不可已之事所以有抄送富戶兼以帽蔘兩件事爲利益之資成出節目而節目所論頗爲詳備臣始聞其事不無持難於中矣及見節目或意其有補於充戶李判府箚出之後六條所論亦合事宜臣以是問於閭巷解事之人者亦多矣聞自中之議或以爲節目有窒礙處或以爲如是行之亦無所妨蓋便與不便之論互相參錯矣竊念朝家於華城大役無一毫苟且之政自願以萬餘金納官助役者不止一二而亦皆退斥不捧朝家本意之正正堂堂人孰不知今乃以帽蔘之事若致前頭造爲辭說之端則或近於前功可惜且況大臣之箚以一利字擧似大體甚好臣意則華城新成節目一竝還寢此後充戶之政一委之該留守一如日前傳敎中如水之超下日夜無休時不召而自來不令而自爲之敎然後城池民戶之壯實鞏固兩得其宜以此申飭該營留守何如上曰依爲之出擧條上曰新成節目自歸勿施而其中蔘包事旣是象譯輩所願則不可一竝置之何以爲之乎濟恭曰此條件則當從後商量更爲論定矣濟恭曰近日人蔘漸漸有刁蹬之弊矣上曰年前出擧條後益致翔貴云然否濟恭曰果然矣聞入彼爲利專在於家蔘而今則家蔘之踊貴幾與江蔘無異若此不已則充包而去反有無益之慮矣上曰我國商賈與彼人互相聯結此地價騰彼人亦豈不聞乎大抵田有賦地有貢山林川澤古亦有虞衡之官則山澤之産固朝家之所宜句管雖以蔘貨言之苟能自初一切防塞無一根越江則已今旣潛商狼藉莫之能遏則與其不可禁而任其所爲無寧因以充包使貨泉之權歸於朝家亦爲存國體之一道譯官輩之利不利亦不暇論也上命書傳敎曰禮房承旨馳詣宗廟景慕宮奉審摘奸以來仍命益運進詣奉審益運先退上曰領相受几杖將以何間爲之而其病狀加減如何云耶濟恭曰臣亦未能詳聞而槪聞其病狀比向時頗減云矣上曰廟堂事無可言者矣故相之至此固已自昨年慮之矣聞其食少殆至絶穀如是而豈能久乎日前次對之入來也自謂少愈而予則不能作慰譬語蓋其形貌之換脫難期久支也且百歲老人之情境豈不惻然乎濟恭曰臣於十一日曉見故相於敦化門外直房問次對酬酢則縷縷答語模糊低微比肩而坐無一徹耳臣固怪而慮之矣上曰昨日到記榜見之乎東村之金聯名參榜一則雖非賜第而亦似運數之所關矣濟恭曰頃以新造戰船之輪回載運漕穀事當有一定式例然後可無臨時掣礙之慮筵稟行會矣卽見統制使尹得逵牒報則枚擧各邑鎭所報以爲兵防船之體制一依舊式必準五百石容載使其制樣亦倣漕船則浮海達漢必無疑慮其中戰船其大則上設樓板其廣則儼若大廈全木造成完實爲主賊船之來觸者無不破碎我船之所壓者無不沈溺此實忠武公遺制而所以必勝者也一船將卒合爲七百六十一人而其中柁工十四名碇手十名櫓軍一百九十五名蓋人非此數則不可以運此船若使二三十漕卒責其使用則恐難利涉雖或幸而越海水淺舟大其勢難保其順泊京江今若爲其漕運便於使用而改其法式小其體樣則三層樓板無以設矣近千將卒無以容矣恐非忠武公創智之本意亦失千斤壓卵之大勢戰船之通用漕運此已相妨之一端且舟師待變正在於風和稅穀漕運亦在於風和而待變戰船載穀駕海海路四五千里來往動費四五朔則未回泊之前營邑鎭堡將無待變之器者亦極疎虞又況本道與倭爲隣漂船殆無虛月則安保其不聞不知乎其在愼重之道恐不可以戰船運穀也明矣若以兵船兼行漕運之事戰龜船留作待變之器則兩得其宜爲辭矣戰船之不可以運致漕穀狀中論列旣詳且悉可知其行不得之事此後運穀時戰龜船初不與論之意預令知悉至於兵防船則造成之際各別董飭務令十分堅緻待朝令使用於漕轉之意亦爲分付俾無臨時疎虞之患恐爲得宜矣上曰依爲之出擧條濟恭曰前掌令朱重翁上疏批旨內附陳兩件事係是戎務民情分付該道道帥臣使之具意見狀聞事命下矣原疏中永興府忠義忠贊忠翊等降定攔後別隊者一竝頉給戊申己酉懷襄大災窮民田土斥賣者自戊申至庚戌麥秋前本價退給事後錄行關矣卽見咸鏡監司趙尙鎭狀啓則以爲忠義等降定攔後事旣無文蹟不過口傳累百年軍制猝難革罷三百名閑丁亦難充代且名雖編伍身無納布每年都試優等直赴則不可論以賤役仍舊置之窮民田畓退給事博採民情不無難便本道土瘠歉頗稔少若値歲儉則惟賣土賴活今若勒令還退則當初歇賣之類或似獲利其他人民又或失稔而如有賣土之事富戶懲羹無意買取貧殘之民救活沒策且賣買之限亦載法典不可弛張請令廟堂稟處矣攔後爲役本殿修理移還安時只爲侍衛雖曰編伍旣不納布每年都試又有優等直赴之恩典不可以賤役言凶年所賣田畓此是小民互相買賣資活之事自朝家勒令還退事面如何買賣之限又載法典今不可弛張依道臣論啓兩件事竝置之何如上曰依爲之出擧條濟恭曰長城居金文在爲名人罪著殺人屍親來告官庭其時府使洪景厚發將差捉入則文在脫身逃走將差搜探家中畢竟文在以武斷鄕曲定配於槐山景厚以不戢將差又爲定配臣意則文在以湖南鉅富權力甚大脫其殺人之罪編配於去京師三日程善地景厚以欲捉殺人者官長同爲被謫當初官差之搜探家中由於文在之逃走則此文在之罪上添罪豈官長之使爲搜探家藏而然哉況以道臣査狀見之其時景厚不在官府以公故在他其搜探與否非景厚所知而殺人者與捕捉之官長竄謫則同論以國家刑政豈容如是混淪臣恐自此以後外方官長雖有殺獄來告之事有所疑沮於發差搜捉等節則後弊不可不慮迷見如此適有言端故敢此仰達矣上曰洪景厚放送可也出擧條濟恭曰關西儒生以仁賢書院名號請改事再昨年陳疏之後近十人尙留京邸以臣慣習往來於西土之故每每來訴情願所見亦甚可悶以臣之見儒生輩所請於禮似然且非朝家難施之事不必一例靳持使有抑鬱之歎矣蓋仁賢書院卽箕聖影幀奉安之地事體之重大何如而以書院稱號事涉褒慢且書院扁額書以宣賜二字宣賜卽君賜臣之義也此不可不校正況扁額年月卽昏朝時以此揭之聖幀之傍終涉未安儒生之意欲永去書院稱號改之曰箕聖影殿堂曰敍倫堂前日書院懸板則撤而藏之其所願不爲無理當初禮曹啓請享祀時牲用太牢日用中丁而太牢用泮宮之禮中丁待鄕賢之例不免爲半上落下且孝廟過平壤時躬謁聖幀親書尋院錄宸翰至今如日星而奉藏之所極爲苟簡有欠尊閣儒生之所請卽享祀之日改中丁爲上丁以遵禮經祀先師以上丁之義又建御書閣一間尊奉御筆此則其所願實爲當然而亦非難施者但箕子墓守衛諸節一依羅麗始祖諸陵例擧行之請臣亦未知其如何定制可以不悖於禮義無憾於人情不敢指一仰達矣上曰然則何以處之方爲得宜濟恭曰右項所陳諸條使道臣酌量便否出意見詳細狀聞然後更爲稟處似好矣上曰依爲之出擧條上曰諸宰奏事可也秉鼎曰日前傳敎中朴長卨許令還歸見其老母而其時承旨李海愚招致政吏傳以筵敎以爲朴長卨還歸之後罪名盡除云云而考之本曹官案則尙以削名朝籍付標不可不一番經稟然後檢擬故敢此仰達矣上曰當初朴長卨之處分也非放逐只令任其所之則罪名異於常格故傳敎書下之後以如是則罪名盡除否乎使之問之而已則海愚之如是出傳寧有是理乎耆曰招吏分付之時臣雖未見而聞海愚之言則以下詢其罪名有無爲辭矣秉鼎曰臣則伊時或慮傳言之不審故見海愚而問之則亦與政吏所傳無異矣上曰無論其言之如何豈有不捧傳旨而口傳擧行之國體乎耆曰政院之於他各司或有口傳分付者而至於禁府銓曹則必待傳旨擧行故無口傳分付之例矣濟恭曰銓曹則但當以官案付標之罪名擧行而已似不必更論矣上曰然矣秉鼎曰籌司衙門事體自別非各司官員所敢齋宿之地而臣俄於本司仕進時聞之則監察韓泳去夜齋宿於本司而入直郞廳亦爲許接云事之駭然莫此爲甚監察韓泳入直郞廳金憲柱竝令該府拿問處之何如上曰韓泳事係是臺監依爲之金憲柱所爲査實如有可罪之端卿其草記可也出擧條在學曰向以龍罔權仁重圖囑追榮事有勘律之命矣仁重年過七十故臣曹以定配收贖事草記而姑未承批矣然而仁重則不但年過定配之限聞其上來圖囑行賂下吏實非仁重所爲卽是其子之所犯則定配之律施於其子恐合事宜故敢此仰達矣上曰大臣之意何如濟恭曰其子之上來圖囑若是的實則其父似無罪矣上曰依所奏爲之可也濟恭曰朝臣贈職事適有言端臣有微見之可以仰達者矣日前見禮判所奏出擧條者則以京外孝子蒙贈之家必欲得南臺之銜請囑四至應接不暇云近來風俗皆懷倖望雖於贈職之事隨分順受者絶罕致令禮官難於取捨事甚未妥臣意則凡生進學生之以孝爲贈者苟是班戶則俱贈戶曹佐郞無敢以南臺之銜借之若是文官之生前已經侍從者及蔭官之已經參上正職者始許超品文則以承旨蔭則以該曹參議爲贈以爲一定之制則似無紛紜之弊矣上曰吏禮判各陳所見可也行禮曹判書閔鍾顯曰雖是士族之有實行者以儒生而直贈南臺恐欠愼惜之方自今以後以郞署褒贈似好矣吏曹判書李秉鼎曰以學生而直贈南臺雖成已例而恐欠愼惜之方矣上曰依爲之無論法家與下戶苟有卓異之爲一世所稱而不可只贈郞署者則雖儒生別爲論理於政府回啓俾愼惜名器奬勵風敎之政兩行不悖此指特例亦豈可輕易援例乎竝以此意知悉可也出擧條濟恭曰今年歲首之忠孝烈抄啓褒賞者因禮判所奏將待後式年精抄擧行矣第於抄啓之後卽爲行關於八路故爲其子孫者皆已上來今此退期擧行似不無抑鬱之情矣上曰留待後式年者只是贈職秩而已至於旌閭與復戶何嘗如是乎鍾顯曰旌閭與復戶秩則皆已擧行矣濟恭曰雖以贈職秩言之今年則便同令前且旣行關而使之上來則一體擧行庶慰其落莫之情而自後次爲始更加精抄俾無猥雜之弊似無不可矣鍾顯曰今番贈職秩元數不夥其子孫之上來者亦似不多矣邁修曰今以贈職事有言端敢此仰達矣年前偕老人加資時或有私賤之贖良者亦付同知渠則家力稍饒能辦曹吏例給故得以追榮三代爲右尹摠管而或有爲其主者雖付同知貧不能自力反不得追榮者且其所謂偕老者亦非結髮之夫妻也老而鰥居者或得老嫗之無依着者與之同居久者不過四五年近者或爲一二年如此者亦皆混入於偕老加資之中此已猥雜而至於右尹摠管之追贈則常漢亦皆爲之故中庶之稍勝於此者非參判則不欲追贈權仁重之事亦未必不由於此此類則似合有區別之道矣上曰其時特以廣慶之意有此恩典而此非常有之事且旣付同知則追榮例也若曰以同而追榮三代者過當云爾則猶可也今旣一切許施而特以貴賤之有殊偕老之久近欲有區別則是豈朝廷之所可與知者乎假使贖良者能知上下之分以其財力先致力於其主之追榮而後及其私則誠爲美風而此等事豈易責之於今俗乎濟恭曰其時或有付同知者只當以同知追贈之議而如是則又非遇慶特施之意故竝許依例以相當職追贈則到今旣久之後又欲區別徒增紛紜誠是行不得之事矣上命書榻敎曰同副承旨入侍又命書榻敎曰下直守令入侍仁簡承命出傳與同副承旨李肇源臨陂縣令南省老偕入進伏訖省老奏職姓名上曰年幾何乎省老對曰今年六十二歲矣上曰不至於衰老難任矣前任何邑乎省老曰曾經陽城縣令矣上曰以何事遞來乎省老曰差陵祭官以燭籠事罷職矣上曰臨陂是難治之邑爾須下去悉心做治也命除宣諭先退又命大臣備局堂上退諸臣以次退出上曰刑判姑留可也上曰嶺伯進前亨元進前奏職姓名上曰卿之藩任殆乎非此莫可其所稱塞之方須加意勉勵也亨元曰以臣庸下濫被恩造前後任事無往非辜負何有一毫之報效惶感隕越不知攸措矣上曰嶺南古所云鄒魯之鄕而今則鄒魯之風不可復見惟貴於官民之相孚也且聞重臣鄭昌順之言嶺南之人以家廟而爲鄕祠以鄕祠而爲書院轉相倣傚幾乎無邑無之云此亦成一弊端矣亨元曰臣於未叨見職之前見永川郡守則永川一邑之內額外書院至於十三之多云以此推之則他邑可知旣有書院則必有堂長焉有公員焉有齋生焉如是而軍額安得不苟簡乎上曰凡有官爵者皆欲入於鄕祠故如是之多耶亨元曰此則臣未能詳知而大抵濫觴之弊不可言矣上曰此猶餘事仁政必自境界始爲政之要莫先於正境界蓋境界不明則豪右之利而小民之害也壬子水災以後嶺南田政益復紊亂其時故重臣沈頤之在度支以爲翌年新起之査出可以當昨年浦落之數矣今則浦落者多未蒙頉故實多虛實相蒙之弊矣亨元曰壬子之成川浦落處多歸之於當年覆沙蓋覆沙者今年免徵而明年還以新起錄案若眞箇成川浦落而入其中則不無白地徵稅之患矣嶺南則臣雖未之見而臣之待罪湖藩時亦有此弊爲守令者豈不欲悉心綜核而不但耳目未周亦或有行不得處矣上曰此乃豪右之弊也其勢不得不然矣蓋豪右夤緣漏稅而坐享其利窮民每多白徵而偏受其害豈非可哀之甚者乎改量之政雖不可遽議此弊則一切釐革然後小民可保而無切骨之冤矣亨元曰服勤南畝終歲矻矻者卽貧窮之小民而偏苦如此豈非傷悶之甚者乎上曰洛東江上流若禁火田而種樹則何如耶近聞榮川地境一望爲沙石之場豈成說乎亨元曰火田之弊在在皆然而山腰以上無處不墾至於莫可禁之境今若申明條禁漸次植養則豈至於童濯乎上曰俄者下敎田政事卽目下大政也若一向紊亂任其欺隱則不但小民之受困國計亦安可不念乎到今爲小民爲國計之道無過於此事釐正卿其下去盡心措劃爲民國有益之道可也上曰何時將到任乎亨元曰交龜則初九日爲之到營則十三日爲之計矣上曰春巡何時當發乎亨元曰將於到營後卽發矣上命耆宣諭訖亨元先退上曰畿伯進前可也冕膺進前上曰驪州兩陵寢奉審乎冕膺曰奉審而寧陵靑龍內邊沙汰處則役處不甚大段而主峰後托補土處役處頗大非時月可了者矣上曰其長廣幾何比園所外南山植木處何如耶冕膺曰較之園所植木處則雖未知其何如而大要長可踰一里許廣則或爲數三把或有小於是處而坎陷底深故功力將多入矣上曰英陵補土處則何如耶冕膺曰內白虎水道回合處土皮脫落故似若沙汰而其底樹木多生可知其來已久實非沙汰所致也此則役處不大可以從便修改矣上曰此等處付之陵官從便修改可也冕膺曰英陵寧陵兩陵寢砂麓補築處已爲區別啓聞而其中寧陵靑龍內邊補築處事役雖不浩大距曲墻稍近寒食祭享當有兼告由節次臣旣登筵席故敢此仰達矣上曰依爲之寧陵局內近處補築則寒食兼告由其餘可以從便補築者從便補築此後勤慢自當審察以此意嚴飭齋郞及地方官令該曹來月來來月間擇吉可也出擧條上曰兩陵陵官爲誰乎冕膺曰英陵令則李宗恢參奉則李興運寧陵令則柳肅之參奉則李義祿矣上曰陵官皆勤幹足以任事否冕膺曰宗恢則年老恐未能了事矣上命書榻敎曰驪州兩陵令以年少可堪勤勞人令該曹口傳相換上曰陵官下去時卿須各別申飭可也冕膺曰從便修改處則不必役民兩陵陵軍足可爲之故以使役陵軍之意言於陵官而至於點心米則就儲置米中略給似好矣上曰此則分付可也上曰春耕幾何爲之耶冕膺曰方張矣上曰昨年十一月間雨雪頗多而近日則不雨者久能無惜乾之歎乎冕膺曰昨年冬雪厚積土脈滲潤不至燥枯故姑無望雨之情矣上曰老農所言今年亦占豐稔乎冕膺曰以冬春日候推之皆云有豐登之兆矣上曰重臣致仕後更思之三字銜不可無矣旣躋崇班朝賀之班豈可無進身之路乎冕膺曰聖敎至此私心益不勝感祝矣上曰宣麻敎文善作矣有誰見之者乎賤臣率爾仰對上曰注書渠何敢仰對乎耆曰筵席事體固當審愼而假注書金履載俯詢之下出位仰對事極未安推考何如上曰依爲之出擧條命冕膺先退上敎在學曰沈彙鎭李羲祚事何以處之乎在學曰羲祚則已爲遲晩當發配而彙鎭則一直發明當加刑取服矣上曰此事旣經査覈渠何得發明乎更加嚴刑而如其遲晩發配時加刑則不必爲之矣命退諸臣以次退出